แนวโน้มดัชนีเช้าถูกขายทำกำไร
นักวิเคราะห์ฯคาดตลาดหุ้นไทยเช้านี้น่าจะมีแรงขายทำกำไร แต่คาดกองทุน ต่างชาติซื้อต่อช่วยพยุงตลาดฯ
2 ธ.ค. 2554

นักวิเคราะห์ฯคาดตลาดหุ้นไทยเช้านี้น่าจะมีแรงขายทำกำไร แต่คาดกองทุน ต่างชาติซื้อต่อช่วยพยุงตลาดฯ
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้น่าจะมีแรงขายทำกำไรออกมาแต่คงไม่แรงเช่นเดียวกับตลาดหุ้นต่างประเทศ หลังเมื่อวานนี้ตลาดฯปรับตัวขึ้นแรงรับข่าว 6 ธนาคารกลางโลกจะอัดฉีดสภาพคล่องให้แก่ภาคธนาคารพาณิชย์ 
อย่างไรก็ตาม การที่สเปนสามารถประมูลขายพันธบัตรได้ตามเป้าหมาย ถือเป็นปัจจัยที่ช่วยพยุงตลาดหุ้นสหรัฐฯและยุโรปไม่ให้ปรับตังลงแรง ขณะที่ตลาดหุ้นเอเชียเช้านี้ค่อนข้างทรงตัวบวกลบในกรอบแคบๆ 
ด้านปัจจัยภายในประเทศกองทุนและนักลงทุนต่างชาติมีโอกาสที่จะซื้อ cover อยู่ สถานการณ์ในภาพรวมจึงยังดูดี และยังมีความคาดหวังเรื่องกองทุน LTF, RMF ซึ่งน่าจะทำให้กองทุนซื้อเพิ่มขึ้น ขณะที่นักลงทุนรายย่อยก็ถือว่าเล่นมาถูกทางคือหุ้นลงมาซื้อ ขึ้นไปขาย และ 2 วันที่ผ่านมารายย่อยก็ขายไปเกือบ 1 หมื่นล้านบาท ก็ทำให้มีเงินที่พร้อมจะเข้าซื้อใหม่ 
พร้อมให้แนวรับ 1,000 จุด แนวต้าน 1,031 จุด